Vee-ja teemapargid     Mediterraneo Marine Park  - mereloomade park, kus mitu korda päevas toimuvad delfiinide ja merilõvide ning ka papagoide showd. Näha saab ka mitmesuguseid roomajaid. Võimalik ujuda koos delfiinidega (lisatasu).  Pilet täiskasvanuile maksab 15.50 eur ja  lastele (4 - 14 a) ning seenioritele (üle 60 a) 13 eur.  Delfiinidega ujumine - 120 eur. Vt: http://www.mediterraneo.com.mt/    Splash and Fun Park - Mediterraneo Marine Parki kõrval paiknev Malta suurim veepark.  Pilet täiskasvanuile 18 eur ja lastele (3-12 a) ja seenioritele (üle 60 a)10 eur. Vt: http://www.splashandfun.com.mt/    Merelooma- ja veeparki müüakse pileteid  ka komplektis, hind täiskasvanuile 22 eur, lastele (3-12 a) ja seenioritele 15 eur.    Popeye Village - 1979.a toimusid Maltal tuntud multifilmisarja Popeye (Kipperi-Kalle) põhjal loodud mängufilmi võtted, mille peaosas mängis Robin Williams. Võtete tarvis ehitati maalilisse lahesoppi terve küla, kus tänapäeval töötab vahva teemapark. Siin leiavad tegevust nii suured kui väiksed puhkajad - korraldatakse meresõite, mitmesuguseid etendusi ning palju muud meelelahutust.  Pilet  täiskasvanuile maksab 9.50 eur ning lastele (4-14 a) 7.50. http://www.popeyemalta.com/    Huvitavad paigad  Valletta 15.saj alguses Maltale saabunud Johanniitide Ordu pani aluse saare õitsengule, arendades hoogsalt kohalikku kaubandust ja äritegevust. Türklaste rünnakute kaitseks ehitati kindluslinn Valletta. Ordu Suurmeistri J.P. de Valette järgi nime saanud linn on ehitatud džentelmenidelt džentelmenidele, sest Euroopa parimatest peredest pärit ordurüütlid lubasid endale ka parimatest parimate meistrite teenuseid. Sellest annavad tunnistust uhked kindlused ja paleed ning lugematutesse muuseumitesse ja kirikutesse kogutud arvukad kunstiväärtused. Näiteks püha Johannese katedraalis paiknev kuulsa Itaalia kunstniku Caravaggio maal Ristija Johannese hukkamisest. Kunagises Suurmeistri palees asub tänapäeval Malta Presidendi Kantselei. Valletta kitsastel tänavatel leidub rohkelt käsitöö-, antiik- ja ehtekauplusi, peatänavaile (Republic Street ja Merchants Street) on aga koondunud hulgaliselt põnevaid butiike.      Gozo  Gozo on Malta järel suuruselt teine saar, mida tuntakse ka Kalypso nime all. Homerose "Odüsseia" jutustab Odüsseuse 7-aastasest vangistusest nümf Kalypso juures, mis olevat aset leidnud justnimelt sellel saarel, Ramla Bay äärses  liivakoopas. Gozo erineb Maltast nii maastiku kui elurütmi poolest, olles rohelisem ja rahulikum. Saare künklik maastik ja muljetavaldav rannajoon meelitavad retkedele kaljustesse lahesoppidesse ning punase liivaga randadele, samuti purjetama, sukelduma või kalastama. Gozot peetakse üheks Vahemere parimaks sukeldumiskohaks. Saarel on hulgaliselt nii ajaloolisi kui looduslikke vaatamisväärsusi. Kõik teed viivad Gozo pealinna Victoriasse, mida kohalikud kutsuvad ajaloolise nimega Rabat. Linna ümbritsev kindlus  Cittadella kerkib järsult kaljusest pinnasest ning seda on näha igast saare punktist. Mõnus on linnakese kitsastel tänavatel jalutada või peaväljakul jalgu puhata ning saareelanike igapäevaseid toimetusi jälgida.    Blue Grotto   Samanimelise Kapri saare groti järgi nime saanud merekoopad paiknevad Malta edelosas. Merelainete poolt rannakaljudesse  uuristatud koopiad on kokku 6, kuid Malta kroonijuveelide hulka kuuluv Blue Grotto ehk helesinine grott on neist kõige suurem ja imposantsem. Siinse merevee muudab koobaltsiniseks valge liivaga merepõhi, milles kumavad luminestsents - toonides korallid. Koopaseinad aga küütlevad erinevatest mineraalidest tingituna oranžides, lillades ja rohelistes varjundites. Laevad sisenevad looduslikku merekoopasse ülikõrge kaljuvõlvi alt. Tihti on sellel kaljusel rannikualal lained nii kõrged, et laevaga sinna ei pääsegi.    Mdina  Malta ajalooline pealinn Mdina kõrgub mäetipus, otse saare südames. Arvatavasti u 1000 a e Kr foiniiklaste poolt rajatud linna nimi pärineb araablastelt (Medina), kuigi erinevatel ajastutel on nimesid olnud teisigi. Kõige paremini iseloomustab seda aristokraatlikku linna ehk keskaegne nimetus Citta' Notabile ehk aadlilinn. Alates 12-st sajandist resideerisid siin Normanni, Sitsiilia ja Hispaania aadlipered ja nende järeltulijad. Keskaegse Mdina kitsastel tänavatel  jalutades võib imetleda saare parimaid romaani ja barokkarhitektuuri näiteid. Külastamisväärne on 11. sajandil ehitatud ja pärast purustavat maavärinat 17. saj lõpus taas ülesehitatud Katedraal ning keskaegne Palazzo Falzon. Bastionist avaneb suurepärane panoraamvaade pea kogu Malta saarele. Mdina on justkui ajamasin, mis meid möödunud epohhidesse tagasi viib. Mdina on tuntud ka Vaikse linna nime all, sest õhtuhämaruses tänavavalgustuse süttides jääb linn inimtühjaks.    Malta ja Gozo megaliit-templid  UNESCO maailmapärandi nimekirja kuuluvad kivitemplid on palju vanemad kui Egiptuse püramiidid või Stonehenge kivirahnud Lõuna-Inglismaal. Malta ja Gozo saarel on kokku 7 eelajaloolist templit. Vanim tempel on Gozo saarel paiknev Ggantija templikompleks, mis pärineb pronksiajast, u 3600 a e Kr. Kahest templist koosneva kompleksi nimi tuleneb müüdist, mille kohaselt olevat hiiglaslikest kivirahnudest e megaliitidest ehitatud hooned püstitatud gigantide poolt. Ja on ka põhjust, sest  paiguti ulatuvad templimüürid kuni 6 m kõrgusele. Malta saarel paiknev Hagar Qim' i tempel on unikaalne arhitektuuriline meistriteos, dekoreeritud vulkaanilisest klaasist ja ränikivist nikerdatud jumalannade ja loomade kujutistega.